Ego Hugo, dux Burgundie, notum fieri volo presentibus et futuris quod Aimo, dominus de Bresmur, ascensuit canonicis Castellionis omnino quidquid habuit ab aqua que Bevrons dicitur, et a Secana usque ad fines Aseii et Vicini, pro decem solidis in Martio annuatim solvendis, qui si infra predictum terminum redditi non fuerint, ex tantum duorum solidorum erit. Si vero predictos decem solidos, aliqua occasione vel necessitate exigente, idem Aimo expendere voluerit alique persone vel ecclesie distrahere, invadiare, vel in elemosinam dare, vel aliquod placitum agere, nisi canonicis ecclesie Castellionis prorsus non licebit. Concessit etiam in aquis piscationem et ipsis et animalibus eorum usualium. Sunt vero infra predictos terminos usque ad quinque jugera terre que predictus Aimo colebat. Est et alia terra et prata que quandiu idem Aimo et homines ejus propriis sumptibus excoluerint, tertias et censum canonicis solvent. Si vero terram colere intermiserint, canonici eam in propria potestate redigent, vel quibus placuerit excolendum tradent. Retinuit autem sepedictus Aimo in memoratis terminis animalibus hominum suorum de Bresmur pasturagium, sine dampni illatione, excepta glande. Promisit etiam quod si aliqua calumpnia ex hac oriretur pactione se in curia Ducis Burgundie, vel episcopi Lingonensis garantiam portabit. Ut autem hec carta in perpetuum firma stabilitate conservetur, sigilli nostri impressione munivimus. Hujus rei testes sunt dominus Ansericus de Monte Regali, Wiardus Morieir et Simon, frater ejus; Boinus, prepositus; Petrus, major de Castellione; Wiardus, frater Parisii. Laudavit hoc Beatrix, uxor prefati Aimonis his presentibus: Wiardo, fratre Parisii; Stephano de Corcellis; Rainardo, majore de Poissun, Himberto Sirebel Laudavit etiam hoc Vaudinus, nepos predicti Aymonis in presentia nostra, his audientibus: Boino, preposito de Castellione et Petro majore, et Hugone de Viler et Petro Rufo. Acta sunt hec anno ab incarnatione Domini M°C°LXXXI° epacta III, regnante Philippo, rege Francie; Manasse episcopo existente.